Il-Kunsill illum adotta sett ta' konklużjonijiet dwar il-futur tas-sistemi tal-enerġija fl-Unjoni tal-Enerġija. Huma jidentifikaw prijoritajiet u prinċipji għat-tfassil tal-politika tal-futur li għandhom l-għan li jiżguraw it-transizzjoni tal-enerġija lejn sistema tal-enerġija affordabbli, sikura, kompetittiva, sigura u sostenibbli Il-konklużjonijiet li qbilna dwarhom illum jipprovdu viżjoni għall-politika tal-enerġija fl-UE sal-2030 u lil hinn. B'mod partikolari, enfasizzajna l-importanza li niffukaw l-isforzi tagħna u nżidu l-investiment fl-oqsma tal-infrastruttura, it-teknoloġiji innovattivi u l-akkoppjament u l-integrazzjoni tas-settur. Fl-istess ħin, irridu niżguraw li ċ-ċittadini u n-negozji jkunu fil-qalba tal-proċess ta' transizzjoni tal-enerġija billi jiġu żgurati l-aċċettazzjoni soċjali u l-kompetittività internazzjonali. Issa f'idejn il-Kummissjoni biex tmexxi dan 'il quddiem meta tagħmel proposti ġodda fil-qasam tal-enerġija. Anton Anton, Ministru għall-Enerġija tar-Rumanija u President tal-Kunsill Bħala parti mit-tħejjijiet għal-leġislatura li jmiss, il-konklużjonijiet jappellaw lill-Kummissjoni biex tqis il-prinċipji enfasizzati fit-test meta tippreżenta proposti leġislattivi ġodda. Huma jistiednu wkoll lill-Kummissjoni biex twettaq analiżi tal-akkoppjament tas-settur u t-teknoloġiji tal-integrazzjoni tas-settur, u biex tirrifletti l-isforzi meħtieġa biex jintlaħqu l-miri tal-enerġija u tal-klima tal-UE fil-kuntest ta' kwalunkwe reviżjoni futura tar-regoli tal-UE dwar l-għajnuna mill-Istat. Informazzjoni Ġenerali Il-konklużjonijiet iridu jiġu kkunsidrati fil-kuntest tal-pakkett leġislattiv "Enerġija Nadifa għall-Ewropej kollha" li tlesta reċentement u l-Komunikazzjoni tal-Kummissjoni "Pjaneta Nadifa għal kulħadd", li jistabbilixxi viżjoni strateġika għall-politika futura tal-UE dwar il-klima. Ifakkru wkoll fil-konklużjonijiet tal-Kunsill Ewropew dwar it-tibdil fil-klima tat-13 u l-14 ta' Diċembru 2018, tal-21 u t-22 ta' Marzu 2019 u tal-20 ta' Ġunju 2019. It-test tal-konklużjonijiet tħejja mill-Presidenza abbażi ta' dibattitu tal-ministri għall-enerġija waqt laqgħa informali f'Bucharest fit-2 ta' April 2019. Ġie diskuss b'mod estensiv matul diversi laqgħat tal-Grupp ta' Ħidma dwar l-Enerġija u fil-Kumitat tar-Rappreżentanti Permanenti fit-12 ta' Ġunju 2019. Test sħiħ tal-konklużjonijiet tal-Kunsill Din ir-riżorsa bħalissa hi disponibbli biss bil-lingwa jew il-lingwi li ġejjin: Konklużjonijiet tal-Kunsill tal-20 ta' Ġunju 2019 Konklużjonijiet tal-Kunsill Ewropew tal-21 u t-22 ta' Marzu 2019 Konklużjonijiet tal-Kunsill Ewropew tat-13 u l-14 ta' Diċembru 2018 Unjoni tal-Enerġija (informazzjoni ġenerali) Komunikazzjoni tal-Kummissjoni "Pjaneta nadifa għal kulħadd" Ara l-paġna tal-laqgħa